SET พรุ่งนี้ขึ้นต่อ จับตาทิศทางเฟดปรับอัตราดบ.
บล.เคที ซีมิโก้ มองแนวโน้มตลาดหุ้นไทยพรุ่งนี้ (5 พ.ย.) หากไม่ได้มีการส่งสัญญาณการขึ้นดอกเบี้ยของเฟด ตลาดน่าจะปรับขึ้นได้ต่อ แต่หากมีการส่งสัญญาณอีกอาจจะส่งผลต่อดัชนีฯปรับตัวลง พร้อมให้แนวรับ 1,410 จุด แนวต้าน 1,430 จุด
4 พ.ย. 2558

นายถนอมศักดิ์ สหรัตน์ชัย ผู้ช่วยกรรมการผู้จัดการและหัวหน้าฝ่ายวิจัย บล.เคที ซีมิโก้ เปิดเผยถึงตลาดหุ้นไทยวันนี้ (4 พ.ย.) ปรับตัวไปในทิศทางเดียวกับภูมิภาค โดยเฉพาะตลาดหุ้นจีน ซึ่งส่วนใหญ่จะได้รับอานิสงส์จากการปรับขึ้นของหุ้นกลุ่มพลังงาน และแนวโน้มเศรษฐกิจโลกที่ยังคงขยายตัวดีต่อเนื่อง
ขณะที่ในคืนนี้ให้จับตาดูถ้อยแถลงของเจ้าหน้าที่ระดับสูงของธนาคารกลางสหรัฐฯ (FED) โดยเฉพาะนางเจเน็ต เยลเลน ประธานเฟดเพื่อจับสัญญาณแนวโน้มการปรับขึ้นอัตราดอกเบี้ย รวมถึงให้จับตาตัวเลขจ้างงานนอกภาคการเกษตรประจำเดือน ต.ค.ของสหรัฐฯซึ่งจะมีการเปิดเผยในวันศุกร์นี้
แนวโน้มการลงทุนในวันพรุ่งนี้ (5 พ.ย.) คาดว่า หากไม่ได้มีการส่งสัญญาณการขึ้นดอกเบี้ยของเฟด ตลาดน่าจะปรับขึ้นได้ต่อ แต่หากมีการส่งสัญญาณอีกอาจจะส่งผลต่อดัชนีฯปรับตัวลง พร้อมให้แนวรับ 1,410 จุด แนวต้าน 1,430 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
PTT ปิดที่ 299.00 บาท เพิ่มขึ้น 12.00 บาท
JAS ปิดที่ 5.80 บาท เพิ่มขึ้น 0.05 บาท
PTTEP ปิดที่ 76.75 บาท เพิ่มขึ้น 1.50 บาท
AOT ปิดที่ 307.00 บาท เพิ่มขึ้น 2.00 บาท
AJD ปิดที่ 1.70 บาท ลดลง 0.03 บาท
 
ที่มา: สำนักข่าวอินโฟเควสท์